പുതിയ കരാര് ക്ഷണിച്ച് നഗരസഭ കോഴിവേസ്റ്റ് കാശാക്കും പ്രതിവര്ഷം 8 ലക്ഷം രൂപ സമാഹരിക്കാന് തീരുമാനം കൊല്ലം: നഗരത്തിലെ ഇറച്ചിക്കോഴി കടകളിലെ മാലിന്യം സംഭരിച്ച് സംസ്കരിക്കുന്നതിന് പുതിയ കരാര് ക്ഷണിച്ച് നഗരസഭ. കോഴിവേസ്റ്റ് നീക്കത്തിലൂടെ വര്ഷം എട്ട് ലക്ഷം രൂപയെങ്കിലും സമാഹരിക്കാനാണ് തീരുമാനം. നേരത്തെ നഗരസഭയ്ക്ക് വരുമാനം ലഭിക്കാത്തതും മാലിന്യ സംസ്കരണ സംവിധാനങ്ങള് ഉറപ്പാക്കാത്തതുമായ കോഴിവേസ്റ്റ് സംഭരണ കരാര് കളക്ടര് ഇടപെട്ട് റദ്ദാക്കിയതോടെയാണ് പുതിയ കരാര് ക്ഷണിച്ചിരിക്കുന്നത്. കഴിഞ്ഞ നഗരസഭ ഭരണസമിതിയുടെ അവസാന കാലത്ത് കരാറിലേര്പ്പെട്ട ഏജന്സി മാലിന്യ സംസ്കരണം അടക്കമുള്ള യാതൊരു മാനദണ്ഡങ്ങളും പാലിക്കാതെയാണ് നഗരത്തില് നിന്ന് കോഴി വേസ്റ്റ് സംഭരിച്ചിരുന്നത്. ഇറച്ചിക്കോഴി കടകളില് നിന്ന് ശേഖരിച്ച മാലിന്യം ആശ്രാമം കന്റോണ്മെന്റ് മൈതാനങ്ങളിലും റോഡുവക്കുകളിലും ഉപേക്ഷിച്ചതോടെ പരാതി വ്യാപകമായി. ഇതോടെ കളക്ടര് ഇടപെട്ട് കരാര് റദ്ദാക്കുകയും പുതിയത് ക്ഷണിക്കാന് നിര്ദ്ദേശിക്കുകയുമായിരുന്നു. സംസ്കരണം വാഗ്ദാനത്തില്, നയാപ്പൈസ വരുമാനമില്ല ഏറെക്കാലമായി നഗരസഭാ അധികൃതരുടെ മൗനാനുവാദത്തോടെ സ്വകാര്യ ഏജന്സികള് കോഴിക്കടകളില് നിന്ന് മാലിന്യം ശേഖരിക്കുന്നുണ്ട്. 9,000 മുതല് 15,000 രൂപ വരെയാണ് ഓരോ കടകളില് നിന്നും തമിഴ്നാട്ടില് കൊണ്ടുപോയി സംസ്കരിക്കുമെന്ന വാഗ്ദാനത്തില് വാങ്ങിയെടുക്കുന്നത്. മാലിന്യം എത്തിക്കുമ്ബോള് തമിഴ്നാട്ടിലെ വളനിര്മ്മാണ ഫാക്ടറികളും പണം നല്കും. നഗരസഭയ്ക്ക് നയാപ്പൈസ വരുമാനം ലഭിച്ചിരുന്നുമില്ല. ജില്ലയുടെ വിവിധ ഭാഗങ്ങളില് നിന്ന് കോഴി മാലിന്യം സംഭരിച്ച് നഗരത്തിലെത്തിച്ച് വലിയ വാഹനങ്ങളിലേക്ക് മാറ്റിയാണ് തമിഴ്നാട്ടിലേക്ക് കൊണ്ടുപോയിരുന്നത്. വാഗ്ദാനം ലംഘിച്ച് കരാറുകാര് വഴിയരികുകളില് മാലിന്യം തള്ളിത്തുടങ്ങിയതോടെയാണ് ഏജന്സികള്ക്ക് ലൈസന്സ് ഏര്പ്പെടുത്തി കരാര് നല്കാനുള്ള നീക്കങ്ങള് നഗരസഭ ആരംഭിച്ചത്. കരാര് ലഭിക്കാന് 01. മാലിന്യം കൊണ്ടുപോകാന് ശീതീകരണ സംവിധാനമുള്ള വാഹനം 02. വാഹനം ട്രാക്ക് ചെയ്യാന് ജി.പി.എസ് സംവിധാനം 03. അടച്ചുറപ്പുള്ള സംസ്കരണ പ്ലാന്റ് അല്ലെങ്കില് പ്ലാന്റുമായുള്ള കരാര് 04. പ്ലാന്റുകള്ക്ക് മലിനീകരണ നിയന്ത്രണ ബോര്ഡിന്റെ അംഗീകാരം